สังคมข่าวหุ้น
*... ดัชนีหุ้นไทยปิดตลาด 1,299.69 จุด เพิ่มขึ้น 12.39 จุด มูลค่าซื้อขาย 59,394 ล้านบาท ช่วงโค้งสุดท้ายการประกาศงบการเงินไตรมาส 1/2563 ดูไม่ค่อยสุขสมอารมณ์หมายกันมากนัก แต่ละบริษัทกำไรถดถอยอย่างเห็นได้ชัด กดดันบรรยากาศการลงทุนไม่น้อยทีเดียว แนวโน้มทิศทางวันนี้ ตลาดมีโอกาสแกว่งตัวประเมินกรอบแนวรับ 1,280 จุด แนวต้าน 1,310 จุด ...
12 พ.ค. 2563

เล็กเซียวหงส์
*… ดัชนีหุ้นไทยปิดตลาด 1,299.69 จุด เพิ่มขึ้น 12.39 จุด มูลค่าซื้อขาย 59,394 ล้านบาท ช่วงโค้งสุดท้ายการประกาศงบการเงินไตรมาส 1/2563 ดูไม่ค่อยสุขสมอารมณ์หมายกันมากนัก แต่ละบริษัทกำไรถดถอยอย่างเห็นได้ชัด กดดันบรรยากาศการลงทุนไม่น้อยทีเดียว แนวโน้มทิศทางวันนี้ ตลาดมีโอกาสแกว่งตัวประเมินกรอบแนวรับ 1,280 จุด แนวต้าน 1,310 จุด …
*… BANPU แจ้งงบกำไร 1,700 ล้านบาท เท่านั้นแหละ ราคาหุ้นวิ่งพล่านชนซิลลิ่ง ทำเอาหลายคน “ติดดอย..หงอยเหงา” ทันที เพราะเมื่อเข้าไปดูไส้ในงบการเงิน BANPU ก็ถึงบางอ้อ.! ไอ้ที่ว่ากำไรโตเกือบเท่าตัวนั้น เป็นกำไรพิเศษกว่า 3,000 ล้านบาท ทั้งกำไรอัตราแลกเปลี่ยน กำไรจากอนุพันธ์การเงิน และกำไรจากการปรับโครงสร้างเงินลงทุน เอาเป็นว่าเมื่อเอามาหักกลบกำไรสุทธิ เท่ากับว่า “ขาดทุนสุทธิ” ใช่หรือไม่.!? …
*… CKP ทำเอานักลงทุนจุกเสียดไม่น้อย เมื่องบออกมาพลิกขาดทุนสุทธิ 339 ล้านบาท จากเคยมีกำไร 139 ล้านบาท จนหลายคนแอบคาดหวังเขื่อนไซยะบุรี จะช่วยผลักดันกำไร แต่สุดท้ายพลิกขาดทุนซะได้ ท่าทางราคาหุ้น CKP อาจต้องใช้เวลาฟื้นตัวนานเลย …
*… THAI ช่วงนี้ราคาหุ้นวิ่งเสมือนรถไฟเหาะเลยก็ว่าได้ วันหนึ่งรูดติดฟลอร์..อีกวันวิ่งเกินครึ่งฟลอร์ จับทิศจับทางเอาแน่เอานอนไม่ได้ พอกันเลยกับแผนฟื้นฟูกิจการที่โยนกันไปมาระหว่างกระทรวงการคลัง (ในฐานะผู้ถือหุ้นใหญ่) กับกระทรวงคมนาคม (ในฐานะผู้กำกับดูแล) ฟากผู้ถือหุ้นใหญ่บอก “แผนชัดแล้ว” แต่ฟากผู้กำกับดูแลบอก “แผนไร้รายละเอียด” ตกลงใครไม่ชัดกันแน่ หรือมีใครพยายามไม่ให้มันชัดหรือไม่.!? หรือว่า “วัดกำลังภายในอะไรกันอยู่” ผลสุดท้าย “การบินไทย” คงเละมากขึ้นอีก อย่างว่าแหละ การบินไทยถือเป็นหนึ่งในความมั่นคงอำนาจทางการเมืองซะด้วย …
*… M หุ้นเอ็มเคสุกี้ กำไรลดฮวบ! น่าใจหาย เหลือแค่ 340 ล้านบาท จากเคยทำได้กว่า 700 ล้านบาท ว่าไปแล้วไตรมาส 1/2563 รับผลกระทบจากปิดห้างเพียงครึ่งเดือนเท่านั้น ไม่อยากนึกภาพเลยว่าไตรมาส 2/2563 จะทรุดอีกมากน้อยแค่ไหน อย่าลืมนะว่าแม้เปิดห้างฯ ได้แต่เงื่อนไขเว้นระยะห่างทางสัมคม (โต๊ะละคน) ไม่รู้เปิดแล้วรายได้จะคุ้มกับค่าใช้จ่ายหรือไม่ …
*… SPRC ชัดแล้วพลิกขาดทุน 8,200 ล้านบาท จากเคยกำไรกว่า 1,600 ล้านบาท ไปในทิศทางเดียวกับทุกโรงกลั่น แต่ปัญหามันอยู่ที่ว่าไตรมาส 2/2563 จะฟื้นได้หรือไม่ ท่ามกลางโควิดที่กำลังเป็นอยู่ขณะนี้ แต่ราคาหุ้นถือว่าปรับลงล่วงหน้ามามากพอสมควรแล้ว …
*… TOA งบออกมาไม่สู้ดีมากนักกำไรลดเหลือ 422 ล้านบาท จากเดิมทำได้ 634 ล้านบาท แต่น่าลุ้นข่าวดี MSCI จะนำเข้าคำนวณดัชนีรอบใหม่นี้หรือไม่ หากได้เข้าคำนวณจริงน่าจะช่วยกลบเกลื่อนปัจจัยเชิงลบเรื่องงบไตรมาส 1/2563 ได้เช่นกัน ...
*… ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 96 MHz …
*… พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น